Kim Kardashian is nou eienaar van prinses Diana-halssnoerFoto’s: (Instagram/Sotheby’s/Kim Kardashian) Eers Marilyn Monroe se rok en nou prinses Diana se juwele. Kim Kardashian ken klaarblyklik nie die einde van haar skatte nie. Die realiteitster is die nuwe eienaar van die Attallah Cross, ŉ treffende halssnoer wat deur prinses Diana in die 1980’s gedra is. Dié kruisvormige juwelierstuk is in die 1920’s deur die luukse juweliersontwerper Garrard gemaak en bestaan uit groot ametisstene omring deur 5,2 karaat diamante. Die sakeman Naim Attallah, wat met Diana bevriend was, het dié unieke halssnoer in die 1980’s gekoop en dit verskeie kere aan haar vir glansgeleenthede geleen. Die Attallah Cross. (Foto: Instagram/Sotheby’s) Sy het veral die koppe laat draai toe sy dit in Oktober 1987 by ŉ liefdadigheidsgala in Londen saam met ŉ pers Catherine Walker-skepping gedra het. Die halssnoer is uit Attallah se boedel op veiling geplaas en verlede week binne vyf minute deur Kardashian vir £163 800 (sowat R3,4 miljoen) by Sotheby’s in Londen se Royal and Noble-veiling opgeraap. Luidens mediaberigte voel Kardashian geëerd om die nuwe eienaar van dié halssnoer te wees. Kristian Spofforth, hoof van juweliersware by Sotheby’s in Londen, het aan Entertainment Tonight gesê dat juweliersware wat deur wyle prinses Diana besit of gedra word, selde op die mark kom. “Op daardie spesifieke oomblik in haar lewe was hierdie ongewone halssnoer tot ŉ mate simbolies van die prinses se groeiende selfversekerdheid in haar kleredrag en juwelierswarekeuses.” Dit is egter nie eerste keer dat die 42-jarige Kardashian se luukse aankope of modekeuses die oë laat rek nie. Maroela Media het berig dat sy verlede jaar in ŉ vleeskleur rok wat Marilyn Monroe in 1962 gedra het toe sy vir pres. John F Kennedy op sy verjaardag gesing het, op die rooi tapyt by die Met-gala verskyn het. Kim Kardashian in Marilyn Monroe se rok. (Foto: Dimitrios Kambouris/ Getty Images vir AFP) Kardashian moes toestemming by die Ripley’s Believe It or Not-museum in Orlando kry om dié rok, wat die museum in 2016 vir $4,8 miljoen (ongeveer R82,43 miljoen) op ŉ veiling gekoop het, te leen. Omdat daar geen verstellings aan die rok gemaak mag word nie, het die ma van vier amper 8 kg afgeskud om in dié rok te pas. Boonop het sy toestemming gehad om dié rok slegs op die rooi tapyt te dra en moes sy dit daarna vir ŉ replika verruil. Verskeie modekenners én geskiedkundiges en Kardashian se besluit om ŉ museum-item te dra ten sterkste veroordeel. Sy het in 2019 vir haar oudste kind, North West, twee kledingstukke gekoop het wat voorheen aan Michael Jackson behoort het, waarvan een die bekende wit hoed is wat die sanger destyds in sy “Smooth Criminal”-musiekvideo gedra het. Kim Kardashian just paid $379,500 for Jackie Kennedy's @Cartier Tank watch. https://t.co/kUb3pzeeNM pic.twitter.com/8Zpvf50nJQ — ForbesLife (@ForbesLife) June 29, 2017 In 2017 het sy ook een van Jackie Onassis se Cartier-horlosies vir $379 500 (R6 510 349) gekoop en gedra toe sy die voormalige Amerikaanse president Donald Trump in die Withuis besoek het. Bronne: BBC, Sotherby’s, CNN News, People! Entertainment Tonight.